Covid-19-statistieke: Meer as 2 miljoen al getoets(Grafika: pixabay) Suid-Afrika het tot dusver meer as twee miljoen toetse vir Covid-19 afgehandel, het die minister van gesondheid, Zweli Mkhize, in sy daaglikse bywerking van getalle gesê. “Ek wil spesiaal hulde bring aan die mans en vroue in die laboratoriumdienste wat dit moontlik gemaak het. Dit is ŉ enorme prestasie waarop alle Suid-Afrikaners kan trots wees,” het Mkhize gesê. Die getal toetse wat gedoen is, staan nou op 2 000 569 nadat 56 170 nuwe toetse die afgelope dag gedoen is. Altesaam 54% van toetse is in die private sektor gedoen. Intussen is ŉ beduidende 13 674 nuwe gevalle van die virus bevestig wat die totaal op 238 339 te staan bring. Gauteng, met 81 546 gevalle (34,2%), het nou die meeste Covid-19-gevalle in die land. Dit word gevolg deur die Wes-Kaap met 74 815 gevalle (31,4%). Altesaam 129 nuwe sterftes is bevestig: Een in die Noord-Kaap, 26 in KwaZulu-Natal, 28 in die Oos-Kaap en 37 in Gauteng en die Wes-Kaap onderskeidelik. In dié stadium is die sterftesyfer in Limpopo 33 en nie 44 soos ŉ dag tevore aangedui is nie, het Mkhize gesê. Die algehele sterftesyfer staan in hierdie stadium op 3 720. Meer as 113 000 mense het reeds van die siekte herstel, ŉ koers van 47,4%.